छोटे-छोटे कार्यों पर ध्यान दें अधिकारी
राज्यस्तरीय गणतंत्र दिवस समारोह के दौरान विभिन्न कार्यों के लिए अधिकृत अधिकारी पूरी मुस्तैदी के साथ कार्य करें। साफ-सफाई, सौंदर्य करण, रोड दुरूस्तीकरण, डिवाइडर रिपेयरिंग, लीकेज ठीक करने सहित प्रत्येक छोटे से छोटे कार्य पर पूर्ण नजर रखी जाए। किसी भी स्तर पर लापरवाही सहन नहीं की जाएगी। ये निर्देश दिए जिला कलेक्टर पूनम ने, वे राज्य स्तरीय गणतंत्र दिवस समारोह से संबंधित बैठक की अध्यक्षता कर रही थीं।
उन्होंने कहा कि शहीद स्थल, म्यूजियम, भ्रमण पथ, अभिलेखागार, रेलवे स्टेशन, जूनागढ़, सूरसागर, रेलवे स्टेशन, हैरिटेज वाक सहित ऐतिहासिक एवं पर्यटन महत्त्व के प्रत्येक स्थान पर सौंदर्य करण पर विशेष ध्यान दिया जाए। मुख्य सड़कों की रख-रखाव के साथ-साथ रोड लाइट दुरूस्तीकरण, सर्किल सौंदर्य करण एवं फव्वारे चालू करवाने सहित विभिन्न बिंदुओं की नियमित मानिटरिंग करने के निर्देश भी दिए। नगर विकास न्यास द्वारा भित्ति चित्र बनवाने एवं ट्री गार्ड दुरूस्त करवाने, सार्वजनिक निर्माण विभाग द्वारा सड़कों के पेचवर्क शुरू करवाने तथा डा करणी सिंह स्टेडियम, सर्किट हाउस आदि में मरम्मत एवं रख-रखाव कार्य करने के लिए निर्देशित किया। गणतंत्र दिवस समारोह की पूर्व संध्या पर आयोजित होने वाले ‘एट होम’ के लिए वेटरनरी विश्वविद्यालय में साफ-सफाई, सौंदर्य करण एवं सांस्कृतिक संध्या से संबंधित तैयारियों के अलावा मुख्य समारोह में सांस्कृतिक कार्यक्रम, सामूहिक व्यायाम सहित विभिन्न बिंदुओं पर विचार विमर्श किया गया।
बैठक में अतिरिक्त जिला कलेक्टर (प्रशासन) हरि प्रसाद पिपरालिया, राजस्व अपील अधिकारी रामदेव गोयल, सिंचित क्षेत्र विभाग के अतिरिक्त आयुक्त राकेश कुमार जायसवाल, जिला परिषद के मुख्य कार्यकारी अधिकारी बी. एल. मेहरड़ा, उपखंड अधिकारी रणसिंह सहित विभिन्न विभागों के अधिकारी मौजूद थे।
hin_Deva hin_Deva hin_Deva hin_Deva